**Informatīvais ziņojums**

**„Par papildu nepieciešamo finansējumu Valsts sociālās aprūpes centra „Vidzeme” filiāles „Allaži” avārijas stāvoklī esošās ēkas** **rekonstrukcijas nodrošināšanai”**

Informatīvais ziņojums **„Par papildu nepieciešamo finansējumu Valsts sociālās aprūpes centra „Vidzeme” filiāles „Allaži” avārijas stāvoklī esošās ēkas** **rekonstrukcijas nodrošināšanai”** (turpmāk – Informatīvais ziņojums) ir izstrādāts, lai piesaistītu finansējumu Valsts sociālās aprūpes centra „Vidzeme” (turpmāk - VSAC “Vidzeme”) filiāles “Allaži” avārijas stāvoklī esošās administrācijas ēkas rekonstrukcijai ilgstošas sociālās aprūpes un sociālās rehabilitācijas pakalpojumu nodrošināšanai personām ar smagiem garīga rakstura traucējumiem.

VSAC „Vidzeme” ir viena no 5 Labklājības ministrijas pakļautībā esošajām tiešās pārvaldes iestādēm – valsts sociālās aprūpes centriem, kas nodrošina ilgstošas sociālās aprūpes un sociālās rehabilitācijas pakalpojumus personām ar smagiem garīga rakstura traucējumiem (1.un 2.grupas invalīdiem). VSAC „Vidzeme” filiālē „Allaži” pašlaik tiek sniegti pakalpojumi 178 personām, t.sk. avārijas stāvoklī esošās ēkas daļā, kurā nav konstatēti bojājumi, 71 personai.

VSAC „Vidzeme” 2014.gada 18.februārī vērsās Labklājības ministrijā ar pieprasījumu papildu finansējuma piešķiršanai filiāles “Allaži’’ ēkas rekonstrukcijas darbu veikšanai veselības punkta izveidei. VSAC „Vidzeme” informēja, ka, veicot priekšizpēti veselības punkta izveidei, filiāles „Allaži” administrācijas ēkā (turpmāk – avārijas stāvoklī esošā ēka) tika konstatētas deformācijas vietas, kas bez rekonstrukcijas un nostiprināšanas varētu apdraudēt klientu un darbinieku drošību.

Lai novērtētu riskus, kas saistīti ar ēkas tehnisko stāvokli, Labklājības ministrija, 2014.gada 7.martā uzdeva Valsts sabiedrībai ar ierobežotu atbildību „Šampētera nams"[[1]](#footnote-1) (turpmāk – VSIA „Šampētera nams”) izvērtēt minētās ēkas turpmāku ekspluatāciju no klientu drošības viedokļa. Tā kā 2014.gada 14.martā Labklājības ministrijā saņemtajā VSIA „Šampētera nams” atzinumā bija norādīts, ka: *„pamatkonstrukcijas ir neapmierinošā tehniskajā stāvoklī, savukārt tā kā pagraba pārsegums un grīdas ir ar 80 % nolietojumu, secināms, ka ēka ir avārijas stāvoklī, būves mehāniskā stiprība un stabilitāte ir apšaubāma no LBN006 viedokļa”*, un ka *„ēka neatbilst ugunsdrošības prasībām”*, **lai novērstu risku tiem klientiem, kuri bija izmitināti tajā ēkas daļā, kurā bija konstatētas deformācijas vietas** (pārseguma bojājumi), **2014.gada 21.martā Labklājības ministrija VSAC „Vidzeme” uzdeva neatliekami evakuēt klientus no tās avārijas stāvoklī esošās ēkas daļas, kurā konstatētas deformācijas vietas.** Vienlaikus Labklājības ministrija VSAC „Vidzeme” uzdeva atkārtoti izvērtēt risku turpmākai ēkas ekspluatācijai, nodrošinot pakalpojumus klientiem (71 persona), kuri bija izvietoti otrā ēkas daļā.

2014.gada 29.aprīlī no VSAC „Vidzeme” tika saņemta informācija, ka ir veikta padziļināta ēkas tehniskā stāvokļa izvērtēšana[[2]](#footnote-2). Saskaņā ar SIA „Būvprojekts” padziļinātās tehniskās apsekošanas atzinumu „*kopējais apsekotās ēkas galveno elementu tehniskais nolietojums uz 2014.gada 16. aprīli ir 53%*.” Vienlaikus saskaņā ar minētajā vēstulē norādīto, ēkas rekonstrukcijai pēc aptuveniem aprēķiniem (precīzu rekonstrukcijas izdevumu apjomu varēs noteikt pēc rekonstrukcijas darbu tehniskā projekta izstrādes) ir nepieciešami EUR 384 452,25, ieskaitot projektēšanas un būvuzraudzības darbus, bet bez izmaksām ēkas energoefektivitātes paaugstināšanai. Tika ņemts vērā, ka ēkas energoefektivitātes paaugstināšana varētu būt nodrošināta no citiem finansēšanas avotiem, piem., piesaistot Vides aizsardzības un reģionālās attīstības ministrijas Klimatu pārmaiņu finanšu instrumenta (KPFI) projektu līdzekļiem, kas jau ir sekmīgi apgūti vairākās valsts sociālās aprūpes centru (turpmāk –VSAC) filiālēs (VSAC “Rīga” filiāle “Pļavnieki” un VSAC “Vidzeme” filiāle “Ropaži”, turklāt VSAC ”Rīga” filiāle “Rīga” un VSAC “Latgale” filiāle “Litene” attiecīgi iesniedza projektu pieteikumus uz atklāto konkursu IV un V kārtu). Papildus no minētā padziļinātā tehniskā apsekojuma izriet, ka ēka neatbilst ugunsdrošības prasībām, tādejādi, veicot tās rekonstrukciju, būtu nodrošināta iespēja sakārtojot to gan no ugunsdrošības, gan klientu un ēkas drošības, gan vides pieejamības viedokļa.

Vienlaikus informējam, ka VSAC „Vidzeme” veselības punkta ierīkošanu 2014.gadā ir pārcēlis uz filiāli „Valka”. Tāpat informējam, ka VSAC „Vidzeme”, izvērtējot filiāles „Allaži” telpu resursus, tos pārstrukturējot, rada iespēju visu 36 klientu pārvietošanai uz citām ēkām filiālē „Allaži”. Papildus VSAC „Vidzeme” 2014.gada 30.maijā informēja Labklājības ministriju, ka konsultējoties ar ekspertiem *„ēkas nesošās konstrukcijas ir veidotas tā, ka neapmierinošais tehniskais stāvoklis pagraba pārsegumam neietekmē pirmā stāva pārseguma tehnisko stāvokli”* un dod pamatu secināt, ka paredzēta rekonstrukcija atbilstoši š.g. 16.aprīlī sagatavotajam apsekošanas atzinumam novērsīs draudus klientu un ēku drošībai*.*

VSAC „Vidzeme” filiāles “Allaži” avārijas situācijā esošajā ēkā ir izvietoti ne tikai klienti, bet tā vēsturiski tika veidota un izmantota kā vienots ēku komplekss, kas nodrošina pakalpojumus visiem filiāles klientiem. Minētā ēka sastāv no trīs korpusiem, kuros tiek izmitināts 71 klients, ierīkots kopējais ēdināšanas bloks, ieskaitot virtuvi, pārtikas noliktavu, ēdamzāli, un nodrošināta sabiedriskā dzīve aktu zālē visiem 178 filiāles iemītniekiem. Līdz ar to nespēja pilnvērtīgi izmantot avārijas situācijā esošo ēku apdraud visas filiāles “Allaži” nepārtrauktu darbību un kvalitatīvu sociālās aprūpes un rehabilitācijas pakalpojumu sniegšanu visiem filiāles klientiem.

Eiropas Savienības struktūrfondu 2004.-2006. gada plānošanas perioda ietvaros minētajā filiālē, īstenojot projektu alternatīvo sociālās aprūpes pakalpojumu attīstībai Nacionālās programmas (1.4.6.1.) *"Sociālās aprūpes un sociālās rehabilitācijas institūciju infrastruktūras un aprīkojuma uzlabošana"* projekta *"Sociālo pakalpojumu infrastruktūras un pakalpojumu attīstīšana klientu rehabilitācijai, integrācijai sabiedrībā un darba tirgū Rīgas reģionā"* ietvaros un ieguldot EUR 508,2 tūkst., ir izveidota un arī pašlaik turpina darboties pusceļa māja, ar 17 klientu vietām. Tādejādi, pusceļa mājas klienti saņem rehabilitācijas pakalpojumus, mērķtiecīgi vērstus uz patstāvīgas dzīves prasmju apgūšanu, ka arī viņu zināšanu un praktisko iemaņu attīstību.

Jautājumu skatot kompleksi, bez visa kopēja filiālē sniedzamā pakalpojumu klāsta (kas pārsvarā tiek vērts uz sociālās aprūpes un sociālas rehabilitācijas sniegšanu vairumam klientu) nodrošināšanas, vienas atsevišķas pusceļa mājas uzturēšana kļūst ekonomiski neizdevīga, ievērojot vēsturiski izveidotu filiāles „Allaži” kopējas infrastruktūras funkcionēšanu. Turklāt, neveicot avārijas situācijā esošās ēkas renovāciju, tiek zaudēti darbinieki, kuriem ir unikāla pieredze un zināšanas klientu ar garīga rakstura traucējumiem aprūpē un rehabilitācijā.

Ievērojot VSAC “Vidzeme” filiāles “Allaži” turpmākās attīstības perspektīvas, ir jāatzīmē, ka pēdējo četru gadu laikā tika veikti ievērojami ieguldījumi VSAC “Vidzeme” filiāles “Allaži” infrastruktūras sakārtošanā, t.sk. pašlaik avārijas stāvoklī esošās ēkas sakārtošanā, kopumā izlietojot EUR 95 797,84. Tā 2010.gadā ēku kompleksam tika nomainīts jumta segums (kopēji izdevumi EUR 37 028,69 apmērā). 2011.gadā tika veikts aktu zāles remonts (EUR 17 786,83) un ierīkota Zibens aizsardzības sistēma (EUR 2 786,91). 2012.gadā veikta ventilācijas sistēmas renovācija virtuvē (EUR 7 712,26). 2013.gadā valsts budžeta papildu piešķirtā finansējuma ietvaros vides pieejamības uzlabošanai ierīkota uzbrauktuve un uzstādītas vadotnes un margas (EUR 3 357,54 apmērā), kā arī veikts lifta remonts (EUR 645,14). Tajā pašā gadā tika ierīkota telefona centrāle (EUR 2 417,64) un uzsākti klienta nodarbību telpu un sanitārā mezgla pārbūves darbi (EUR 24 062,83 apmērā), kuri šogad bija veiksmīgi pabeigti.

Šobrīd avārijas stāvoklī esošā ēka tikai daļēji ir izmantojama atbilstoši savas funkcionalitātes pamatmērķiem - ēkas daļā, kurā netika konstatētas deformācijas vietas, neievērojot Ministru kabineta 2000.gada 12.decembra noteikumos Nr.431 „Higiēnas prasības sociālās aprūpes institūcijām” noteiktajām prasībām telpu platības nodrošināšanai guļamtelpās un dzīvojamās telpās – guļamtelpās, ir izvietota 71 persona, vienlaikus ēkas daļā, kurā konstatētas deformācijas vietas, darbojas virtuve, aktu zāle, kā arī psihiatra kabinets un divas no medicīnas bloka telpām. Ēdamzāle netiek izmantota drošības apsvērumu dēļ. Avārijas stāvoklī esošajā ēkā dzīvojošiem klientiem ēdināšana tiek nodrošināta dzīvojamās telpās – guļamtelpās un guļamtelpās.

Vienlaikus informējam, ka, lai rastu pārliecību par to, ka arī „nosacīti drošajā” ēkas daļā izvietoto klientu drošībai līdz rekonstrukcijai nav apdraudējuma, Labklājības ministrija ir lūgusi VSAC „Vidzeme” iesniegt eksperta atzinumu par ēkas turpmākas ekspluatācijas drošību.

Turklāt Labklājības ministrija jau šobrīd analizē iespējamus risinājumus, lai izstrādātu optimālo variantu 71 klienta evakuācijai rekonstrukcijas laikā, ar mērķi nodrošināt cilvēkiem drošu izmitināšanu, nepārkāpjot prasības telpu platības nodrošināšanai guļamtelpās un dzīvojamās. Padziļināti izvērtējot visus iespējamus risinājumu variantus, nepieciešamības gadījumā, Labklājības ministrija atkārtoti informēs Ministru kabinetu un lūgs papildu finansējumu klientu pārvietošanas nodrošināšanai.

Rezumējot visu iepriekš minēto, ievērojot faktu, ka avārijas stāvoklī esošas ēkas daļā, kurā nav konstatētas deformācijas vietas, pašlaik ilgstošas sociālās aprūpes un rehabilitācijas pakalpojumus turpina saņemt 71 persona, kā arī, ievērojot faktu, ka minētā ēka ir vitāli nepieciešama, lai turpinātu kvalitatīvu pakalpojumu nodrošināšanu arī pārējām minētajā filiālē dzīvojošajām personām, t.sk. tām personām, kuras saņem pusceļa mājas pakalpojumu ar ERAF atbalstu renovētajā ēkā (kopā 178 personām[[3]](#footnote-3)), vienlaikus, ievērojot, ka VSAC „Vidzeme” filiāles „Allaži” ēku un infrastruktūras sakārtošanai pakalpojumu kvalitātes paaugstināšanai jau ir ieguldīti nozīmīgi finanšu līdzekļi, kā arī apstākli, ka nespēja pilnvērtīgi izmantot avārijas stāvoklī esošo ēku apdraud visas filiāles “Allaži” nepārtrauktu darbību un tās attīstības plānošanu, Labklājības ministrija lūdz Ministru kabinetu atbalstīt šādas turpmākās darbības:

1. Piešķirt papildu finansējumu VSAC "Vidzeme" filiāles "Allaži" avārijas situācijā esošās ēkas rekonstrukcijai **EUR 384 453 apmērā**, kas atbilstoši būvdarbu iepirkuma norises plānam tiek plānots sadalījumā pa gadiem:
   1. **2014.gadā** būvdarbu uzsākšanai:
      1. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem” piešķirt finansējumu **EUR 17 882**, lai nodrošinātu valsts sociālās aprūpes centra „Vidzeme” filiāles „Allaži” avārijas situācijā esošās ēkas tehniskā projekta izstrādi;
      2. Labklājības ministrijai pēc tam, kad atbilstoši publisko iepirkumu normatīvajam regulējumam ir noslēgusies iepirkuma procedūra un izraudzīts piegādātājs ar tiesībām veikt būvdarbus, normatīvajos aktos noteiktajā kārtībā iesniegt Finanšu ministrijā līdzekļu pieprasījumu un aprēķinus un Finanšu ministrijai piešķirt no valsts budžeta programmas 02.00.00 "Līdzekļi neparedzētiem gadījumiem" Labklājības ministrijai finansējumu, kas nepārsniedz **107 289 *euro***, lai 2014.gadā nodrošinātu valsts sociālās aprūpes centra „Vidzeme” filiāles „Allaži” avārijas stāvoklī esošās ēkas rekonstrukcijas uzsākšanu.
   2. Lai pilnībā pabeigtu valsts sociālās aprūpes centra “Vidzeme” filiāles “Allaži” avārijas stāvoklī esošās ēkas rekonstrukciju, **2015.gada** valsts budžetā būs nepieciešams papildu finansējums **EUR** **259 282** apmērā. Atbilstoši Labklājības ministrijas sagatavotā informatīvā ziņojuma “Par papildu nepieciešamo finansējumu valsts sociālās aprūpes centra “Vidzeme” filiāles “Allaži” avārijas stāvoklī esošās ēkas rekonstrukcijas nodrošināšanai” projekta pievienotajam Ministru kabineta sēdes protokollēmuma projekta 3.punktam, pēc tam, kad, atbilstoši publisko iepirkumu normatīvajam regulējumam, būs noslēgusies iepirkuma procedūra un izraudzīts piegādātājs ar tiesībām veikt būvdarbus valsts sociālās aprūpes centra „Vidzeme” filiāles „Allaži” avārijas stāvoklī esošajā ēkā, atbilstoši likumprojekta “Par vidēja termiņa budžeta ietvaru 2015., 2016. un 2017.gadam” un likumprojekta “Par valsts budžetu 2015.gadam” sagatavošanas grafikam Finanšu ministrijā tiks iesniegti aprēķini un priekšlikumi maksimāli pieļaujamā izdevumu apmēra palielināšanai 2015.gadam ne vairāk kā 259 282 euro apmērā Labklājības ministrijas pamatbudžeta programmas 05.00.00 „Valsts sociālie pakalpojumi” apakšprogrammā 05.03.00. „Aprūpe valsts sociālās aprūpes institūcijās”, lai nodrošinātu Valsts sociālās aprūpes centra „Vidzeme” filiāles „Allaži” avārijas situācijā esošās ēkas 2014.gadā uzsāktās rekonstrukcijas pabeigšanu, kā arī autoruzraudzību un būvuzraudzību.
2. Pieņemt zināšanai, ka Labklājības ministrija analizē iespējamos risinājuma variantus 71 personas, kura pašlaik ir izmitināta avārijas stāvoklī esošās ēkas daļā, kurā nav konstatētas deformācijas vietas, pārvietošanai uz ēkas rekonstrukcijas laiku. Šobrīd tiek analizēti visi iespējamie risinājumi, lai izstrādātu optimālo variantu klientu evakuācijai uz filiāles „Allaži” avārijas stāvoklī esošās ēkas rekonstrukcijas laiku.
3. Labklājības ministrija, izanalizējot iespējamos 71 personas evakuācijas uz rekonstrukcijas laiku variantus, nepieciešamības gadījumā atkārtoti informēs Ministru kabinetu un lūgs papildu finansējumu klientu pārvietošanas nodrošināšanai.

Papildus informējam, ka vienlaikus ar Informatīvo ziņojumu izskatīšanai Ministru kabinetā ir sagatavots Ministru kabineta rīkojuma projekts „Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"” un sākotnējās ietekmes novērtējuma ziņojums (anotācija).

Labklājības ministrs U.Augulis

15.08.2014. 12:46

1741

Danute Jasjko

67021639, Danute.Jasjko@lm.gov.lv

1. VSIA „Šampētera nams” veic Labklājības ministrijas  valdījumā esošā valsts nekustamā īpašuma, t.sk. valsts sociālās aprūpes centru lietošanā nodotā valsts nekustamā īpašuma, apsaimniekošanu un pārvaldīšanu. [↑](#footnote-ref-1)
2. Tehnisko apekošanu 2014.gada aprīlī veica SIA " Būvprojekts " (būvkomersanta reģ. Nr. 3195-R) būvinženiere Mirdza Šmite, LBS sertifikāts Nr. 20-3618 ,Nr 20-4315. [↑](#footnote-ref-2)
3. Faktiskais klientu skaits VSAC „Vidzeme” filiālē ”Allaži” uz 2014.gada 1.jūliju. [↑](#footnote-ref-3)